

|  |  |
| --- | --- |
| Αρ. πρωτ. :1128  | Αθήνα 6/11/2020Προς1. Την Υπουργό Παιδείας κ. Κεραμέως Νίκη2. Συλλόγους Εκπαιδευτικών Π.Ε.  |
|  |  |

**Θέμα: Δεν έχει τέλος ο αντιδημοκρατικός κατήφορος για την Υπουργό Παιδείας και την «αυλή» της**

Αποδεικνύοντας με κάθε νέα της κίνηση ότι δεν υπάρχουν όρια στον αντιδημοκρατικό κατήφορο στον οποίο διαρκώς ολισθαίνει, η Υπουργός Παιδείας, συνεπικουρούμενη από την, κατ’ επανάληψη παρανομούσα, Γενική της Γραμματέα, έφτασαν σήμερα στην απόλυτη επαφή με την ολοκληρωτική συμπεριφορά.

 **«Εντέλλεσθε»** ήταν η φράση με την οποία βρέθηκαν αντιμέτωποι ο Περιφερειακός Διευθυντής και οι Διευθυντές Εκπαίδευσης οι οποίοι, εφαρμόζοντας τη νομοθεσία και αποδεχόμενοι το αυτονόητο δικαίωμα των εκπαιδευτικών να μην είναι υποψήφιοι στις εκλογές-παρωδία για ανάδειξη «αιρετών», δεν είχαν αναρτήσει τα ψηφοδέλτια για τα Υπηρεσιακά Συμβούλια των Διευθύνσεών τους. Ο αυταρχισμός και οι παράνομες αποφάσεις ενάντια στον σεβασμό στον Κώδικα Διοικητικής Διαδικασίας και τη νομιμότητα.

 Είχε προηγηθεί η αήθης στρέβλωση των θέσεων της Ομοσπονδίας από την Υπουργό η οποία διαρκώς «λησμονεί» ότι προτείνουμε οι εκλογές να γίνονται σε εργάσιμη ημέρα δίχως άδεια και ψεύδεται συνεχώς υποστηρίζοντας ότι η αντίδρασή μας οφείλεται στην απώλεια της αργίας.

 Είχε προηγηθεί το Δελτίο Τύπου της Υπουργού με τις **συκοφαντικές αναφορές** της σε *«…απόπειρες εκφοβισμού εκπαιδευτικών για τη συμμετοχή τους στη διαδικασία»*, *«…παρεμπόδισης των εφορευτικών επιτροπών από το να εκτελέσουν τα καθήκοντά τους»* *«…προτροπές σε τέλεση πειθαρχικών παραπτωμάτων»* που υποτίθεται ότι διαπράττουν οι εκπαιδευτικές Ομοσπονδίες, των οποίων τη στάση χαρακτήριζε *«απογοητευτική».*

 Είναι ολοφάνερο ότι το Υ.ΠΑΙ.Θ. δια ροπάλου προσπαθεί να επιβάλει την ηλεκτρονική «δημοκρατία».

 Το Δ.Σ. της Δ.Ο.Ε. καταγγέλλει την πολιτική ηγεσία του Υ.ΠΑΙ.Θ. για την αυταρχική, αντιδημοκρατική της στάση.

 **Δηλώνουμε γι άλλη μια φορά. Δεν υπάρχουν υποψήφιοι και δεν μπορούν να πραγματοποιηθούν «εκλογές».**

